Source: https://www.odpady-portal.sk/Dokument/101479/pezinska-skladka-chronologia.aspx
Timestamp: 2020-04-06 05:17:51+00:00
Document Index: 12528837

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Pezinská skládka: chronológia | ODPADY-PORTAL.SK
VIA IURIS, Občianska iniciatíva Skládka nepatrí do mesta, agentúra SITA
CHRONOLÓGIA podľa VIA IURIS, Občianska iniciatíva Skládka nepatrí do mesta, agentúra SITA
Ján Man ml. sa stáva majiteľom pozemku, na ktorom sa má postaviť nová skládka. Plocha pozemku je 130 000 štvorcových metrov.
Ekologická skládka, a.s., požiadala Inšpektorát životného prostredia (IŽP) v Bratislave o vydanie povolenia na skládku v novej jame. Spoločnosť však nepredložila povinnú prílohu – územné rozhodnutie.
SIŽP v Bratislave rozhodla o prerušení konania. Vyhovela tým argumentácii účastníkov o charaktere územného rozhodnutia ako povinného podkladu a uznal nezákonnosť použitia podľa stavebného zákona.
Bolo vydané Integrované povolenie napriek zákazu skládky v územnom pláne. Občania a mesto Pezinok sa odvolali. IŽP tiež vydal rozhodnutie o vylúčení odkladného účinku odvolania. Navrhovateľ tak mohol začať s okamžitou výstavbou pred nadobudnutím právomoci stavebného povolenia.
Ján Man st. postúpil práva na výstavbu skládky spoločnosti Westminster Brothers, Inc., za ktorou stoja podľa medializovaných správ jemu blízki ľudia.
Prvá masová demonštrácia Pezinčanov proti skládke. Zúčastnilo sa na nej viac ako 5 000 ľudí, ktorí žiadali premiéra SR Roberta Fica, aby zakročil. Premiér najskôr nazval demonštráciu protivládnou, neskôr sa však s predstaviteľmi občianskej iniciatívy Skládka nepatrí do mesta stretol.
Ústredie Slovenskej inšpekcie životného prostredia (SIŽP) vyhovelo občianskej iniciatíve a zrušilo rozhodnutie, ktorým sa vylučoval odkladný účinok odvolania.
Umelci a hudobníci podporili Pezinok, iniciatíva organizovala koncert proti výstavbe skládky.
Občianska iniciatíva a mesto Pezinok podali podnet na IŽP na vykonanie stavebného dohľadu, pretože sa 1. mája na základe fotografií Mestskej polície Pezinok dozvedeli o budovaní skládky.
Protestný pochod proti skládke, 2 000 ľudí sa zhromaždilo a pochodovalo k stavenisku pozrieť sa, ako pokračuje nelegálna výstavba.
Generálna prokuratúra SR uviedla, že budovanie skládky v Pezinku je v súlade so zákonom. Podľa generálneho prokurátora Dobroslava Trnku stavebný úrad nepochybil a jeho rozhodnutia sú zákonné.
Vzhľadom k tomu, že nelegálna výstavba skládky pokračovala, Pezinčania demonštrovali pred Úradom vlády SR. Pred demonštrantov predstúpil minister životného prostredia a verejne žiadal investora o zastavenie všetkých stavebných prác na skládke. Dav ho vypískal. Premiér prisľúbil vyriešenie danej situácie, od tohto dňa boli práce na stavenisku pozastavené.
Zástupca americkej firmy Westminster Brothers Marián Kočner uviedol, že do rozhodnutia Slovenskej inšpekcie životného prostredia nebude stavebník pokračovať v stavebných prácach na skládke odpadov v Pezinku. Kočner sa stal novým zástupcom firmy Westminster Brothers v júli 2008.
SIŽP zamietla všetky odvolania mesta Pezinok a aktivistov a rozhodla, že skládka sa môže stavať.
Občianska iniciatíva Skládka nepatrí do mesta podala na Krajský súd v Bratislave žalobu proti rozhodnutiu SIŽP, ktoré povolilo skládku v Pezinku. Podľa právničky iniciatívy Zuzany Čaputovej v žalobe žiadali aj o odklad vykonateľnosti rozhodnutia.
Prednosta Krajského stavebného úradu v Bratislave Ján Man ml. skončil vo funkcii. Predseda vlády Robert Fico povedal, že Ján Man ml. požiadal o uvoľnenie z funkcie sám a nikto mu nebude v odchode brániť.
Uskutočnili sa viaceré stretnutia OI Skládka nepatrí do mesta s vtedajším ministrom životného prostredia.
Protestnú štafetu usporiadali Pezinčania pred MŽP SR. Trvala vyše troch týždňov. Výsledkom bola petícia proti skládke, ktorú odoslali do Európskeho parlamentu.
Ministerstvo životného prostredia uložilo investorovi predbežné opatrenie, ktorým požiadalo bezodkladne zastaviť všetky práce na jej stavbe.
Spoločnosť Westminster Brothers, Inc. a Ekologická skládka, a.s. oznámili súdu, že k prevodu práv, ktorý deklarovali vo februári 2008, nikdy nedošlo. Znamená to, že Westminster Brothers, Inc. nikdy nebol a nie je prevádzkovateľom a stavebníkom skládky.
Občianska iniciatíva Skládka nepatrí do mesta posiela Európskemu parlamentu petíciu podpísanú viac ako 8 000 ľuďmi.
Aktivisti informovali, že spol. Westminster Brothers nebola nikdy prevádzkovateľom a stavebníkom tejto skládky. Podľa hovorcu ministerstva životného prostredia však rezort disponoval dokumentmi, ktoré potvrdzovali, že účastníkmi konania sú Ekologická skládka aj Westminster Brothers.
Krajský súd v Bratislave zamietol žalobu občianskych aktivistov a mesta Pezinok zo septembra 2008 voči rozhodnutiu SIŽP, ktorá povolila budovanie kontroverznej skládky v meste.
MŽP ukončilo mimoodvolacie konanie, ktorého cieľom bolo určiť zákonnosť budovania skládky - kontroverzná skládka odpadov v Pezinku sa budovala zákonne. MŽP SR súčasne zrušilo predbežné opatrenie, ktoré vydalo 25. novembra 2008 spoločnosti Westminster Brothers.
Mesto Pezinok a občianski aktivisti žiadali Najvyšší súd SR, aby zmenil rozhodnutie Krajského súdu v Bratislave, zrušil integrované povolenie vydané SIŽP na výstavbu skládky a vrátil im vec na nové konanie.
Na stavbe došlo k masívnej erózii pôdy, ktorá zranila jedného robotníka.
Výstavba skládky sa skončila. Riaditeľ IŽP v Bratislave Miroslav Held po ústnom konaní spojenom s obhliadkou stavby v rámci kolaudácie skonštatoval, že pezinská skládka je budovaná v súlade s projektovými dokumentmi. Mesto Pezinok sa na ústnom kolaudačnom konaní spojenom s obhliadkou skládky nezúčastnilo, podľa prednostu Pezinka Miroslava Šebestu ich totiž na pozemok nevpustili.
Najvyšší súd SR dočasne rozhodol, že na skládku v Pezinku zatiaľ nie je možné voziť žiaden odpad a to napriek tomu, že je už skolaudovaná. Podľa primátora mesta Pezinok Olivera Sologu boli obyvatelia mesta nadšení.
Napriek rozhodnutiu súdu sa začalo navážanie odpadu na skládku.
Pezinčania blokovali prístupovú cestu na skládku, 30. apríla sa odpad do Pezinka prestal dovážať.
Najvyšší súd (NS) SR zrušil povolenie skládky odpadov v Pezinku, prípad vrátil na nové konanie.
Ústavný súd SR (ÚS SR) odložil vykonateľnosť rozsudku Najvyššieho súdu SR z 28. mája 2009, kým nerozhodne o sťažnosti Ekologickej skládky, a.s. Tá v sťažnosti namietala porušenie svojich ústavných práv. Rozhodnutie Ústavného súdu SR si Ekologická skládka, a.s. vysvetlila tak, že môže na skládku navážať odpad.
Ekologická skládka, a.s. masívne navážala na skládku odpad.
Pezinčania podali trestné oznámenie pre podozrenie zo spáchania trestného činu poškodzovania cudzích práv. K nemu podľa nich došlo predstieraným prevodom práv zo spoločnosti Ekologická skládka, a.s. na Westminster Brothers, Inc.
1 500 Pezinčanov demonštrovalo na námestí v Pezinku. Žiadali ÚS SR, aby im sprístupnil rozhodnutie, na základe ktorého Ekologická skládka, a.s. zaváža skládku odpadom.
Ústavný súd nevyhovel žiadosti Pezinčanov. Podľa ÚS SR teda Pezinčania nemajú právo poznať rozhodnutie, ktoré má zásadný vplyv na kvalitu ich života a životného prostredia.
Pezinčania sa odvolali voči nesprístupneniu informácie Ústavným súdom SR. Predsedníčka ÚS SR Ivetta Macejková zamietla odvolanie Pezinčanov a teda stále odmietla sprístupniť uznesenie, na základe ktorého sa do Pezinku vozili smeti. Pezinčania podali proti tomuto rozhodnutiu žalobu.
Pezinčania žiadali ÚS SR, aby ich akceptoval ako vedľajších účastníkov v konaní o ústavnej sťažnosti Ekologickej skládky, a.s.
Pezinčania informovali Európsky parlament o aktuálnom dianí v kauze a žiadajú o urgentné vybavenie ich petície.
Príslušník polície npor. Benkovič odmietol trestné oznámenie Pezinčanov podané v novembri 2009. Voči tomuto odmietnutiu podali Pezinčania sťažnosť, pretože podľa nich došlo k hrubému ignorovaniu faktov a svojvoľnému hodnoteniu dôkazov, odporujúcemu logickému úsudku. Pezinčania žiadali o riadne prešetrenie ich trestného oznámenia.
Bratislavský samosprávny kraj vstúpil do konania o preskúmaní zákonnosti územného rozhodnutia, tzv. mimo odvolacie konanie.
Pred ÚS SR v Košiciach sa uskutočnila protestná demonštrácia Pezinčanov. Demonštrácii predchádzala trojdňová cyklistická štafeta Pezinčanov z Pezinka do Košíc.
Ministerstvo výstavby oznámilo, že preskúmalo územné rozhodnutie skládky a nenašlo dôvody jeho nezákonnosti. Z oznámenia však vyplynulo, že ministerstvo neskúmalo, čo malo, teda zákonnosť územného rozhodnutia, ale skúmalo zákonnosť územného plánu, čo môže iba súd. Preto nemohlo nájsť rozpor územného rozhodnutia s územným plánom
Ústavný súd rozhodol, že ústavné práva spoločnosti Ekologická skládka a.s. boli postupom a rozhodnutím Najvyššieho súdu SR porušené. Zároveň ústavný súd zrušil rozsudok NS SR z 28. mája 2009, ktorým boli zrušené povolenia na skládku a vrátil NS SR vec na ďalšie konanie. Kauza sa tak vrátila do stavu spred roka a NS SR má opätovne posúdiť zákonnosť skládky. ÚS SR zrušil spomínaný rozsudok najmä pre porušenie procesných práv Ekologickej skládky a.s.
Potom, ako sa vec vrátila Najvyššiemu súdu SR na ďalšie konanie, súd rozhodoval o prerušení konania a odložil vykonateľnosť povolenia na skládku.
Najvyšší súd rozhodol, že skládka v Pezinku sa nemôže zavážať odpadom, informovala Zuzana Čaputová z občianskej iniciatívy Skládka nepatrí do mesta. Najvyšší súd totiž odložil vykonateľnosť integrovaného povolenia na skládku.
Pezinčania žiadali IŽP BA o potvrdenie informácie o tom, že došlo k zmene prevádzkovateľa skládky zo spoločnosti Ekologická skládka, a.s. na Bricorp Development, s.r.o. a zároveň žiadali kópie listín, na základe ktorých k tomuto prechodu práv došlo. IŽP BA potvrdila, že k prechodu práv došlo, avšak kópie listín neposkytla, lebo ich nemala k dispozícii.
Ministerstvo vnútra SR, ktoré dočasne prebralo agendu ministerstva výstavby, v mimoodvolacom konaní zrušilo pre nezákonnosť územné rozhodnutie KSÚ BA. Voči tomuto rozhodnutiu sa niektorí účastníci odvolali (podali tzv. rozklad).
ÚS SR po roku sprístupnilo Pezinčanom uznesenie, ktoré im doteraz utajoval. Toto uznesenie umožnilo Ekologickej skládke, a.s. pred rokom, na niekoľko mesiacov dočasne zavážať skládku odpadom.
Pezinčania na žiadosť Súdneho dvoru EÚ zaslali návrh odpovedí na päť predbežných otázok Najvyššieho súdu SR.
Ministerstvo dopravy, výstavby a regionálneho rozvoja SR, na ktoré prešla agenda bývalého ministerstva výstavby, zrušilo rozhodnutie Ministerstva vnútra SR z 3. septembra 2010 o zrušení územného rozhodnutia. Rozhodnutie je podpísané ministrom dopravy Jánom Figeľom.
Pezinčania podali na Krajský súd v BA žalobu na preskúmanie zákonnosti rozhodnutia ministra Figeľa z 11. marca 2011.
Výbor NR SR pre ľudské práva a národnostné menšiny preveril postup Generálnej prokuratúry SR (GP SR) v kauze pezinská skládka, najmä dve rozporuplné stanoviská z toho istého dátumu s rovnakým obsahom, no vymenenou zadnou stranou. Výbor uznesením konštatoval, že stanovisko GP SR považuje za neuspokojivé.
Pezinčania na IŽP BA opätovne preverovali, kto je aktuálnym prevádzkovateľom skládky. IŽP BA informovala, že novým prevádzkovateľom skládky je Bricorp Development, s.r.o. a tvrdila, že si to overila nahliadnutím do zmluvy. Zároveň informovala, že doklady sú súčasťou spisu, ktorý sa nachádza na NS SR. Pezinčania však pri nahliadnutí do súdneho spisu zistili, že uvedené dokumenty sa tam nenachádzajú.
Pezinčania informovali NS SR o zmene prevádzkovateľa skládky pre možné pribratie Bricorp Development, s.r.o. ako účastníka do súdneho konania. V prípade, ak by aktuálny prevádzkovateľ nebol účastníkom konania, mohlo by dôjsť k zmareniu niekoľkoročného súdneho konania.
Najvyšší súd SR za účelom zistiť aktuálny okruh účastníkov konania o skládke požiadal IŽP BA o objasnenie toho, na základe akých skutočností došlo k zmene prevádzkovateľa.
IŽP BA potvrdila, že došlo k zmene prevádzkovateľa na Bricorp Development, s.r.o.
Október a november 2011
NS SR vyzval Ekologickú skládku, a.s. a Bricorp Development, s.r.o., aby sa vyjadrili k listu IŽP BA o prechode práv a k svojej účasti v súdnom konaní. Obe spoločnosti potvrdili, že došlo k zmene prevádzkovateľa skládky, zároveň však doplnili, že "predmetná zmluva je v súčasnosti neúčinná“.
Veľká komora Súdneho dvora EÚ pojednávala 17. januára 2012 o kauze pezinskej skládky. Stranami sporu boli Pezinčania a mesto Pezinok ako žalobcovia, žalovanou stranou bola Slovenská inšpekcia životného prostredia. Vedľajším účastníkom konania bol prevádzkovateľ, spoločnosť Ekologická skládka, a.s. Na pojednávaní právni zástupcovia predniesli svoje stanoviská a zodpovedali otázky sudcov. Pezinčanov zastupovala Zuzana Čaputová, spolupracujúca advokátka VIA IURIS.
Generálna advokátka Súdneho dvora EÚ vydala stanovisko, priaznivé pre Pezinčanov. Stanovisko generálnej advokátky, ktoré je návrhom jej odpovedí na päť predbežných otázok, predchádza rozhodnutiu samotného súdu, ktoré bude záväzné. Po jeho rozhodnutí sa vec vráti na Najvyšší súd SR, ktorý rozhodne o zákonnosti povolenia novej skládky v Pezinku. V stanovisku generálnej advokátky SD EÚ akceptovala podstatné argumenty Pezinčanov.
Veľká komora Súdneho dvora EÚ rozhodla, že Pezinčania mali mať od začiatku rozhodovania vo veci o pezinskej skládke prístup ku všetkým informáciám. Odmietnutie zverejnenia územného rozhodnutia podľa súdneho dvora nemožno odôvodniť potrebou ochrany dôvernosti obchodných alebo priemyselných informácií.
Pezinská skládkaZuzana Čaputová
KOSIT obnovuje zvoz objemného odpadu
Spoločnosť KOSIT po dohode s Magistrátom mesta Košice znovu rozmiestni po celom meste veľkokapacitné kontajnery na objemný odpad.
Marius Pedersen postupne otvára vybrané zberné dvory
Skládky odpadov spoločnosť sprístupní aj nezazmluvneným zákazníkom.